РЕГЛАМЕНТ (ЕО) № 416/2009 НА КОМИСИЯТА
от 20 май 2009 година
относно разпределението между „доставки“ и „директни продажби“ на националните квоти за мляко за периода 2008/2009 г., които са определени в приложение IX към Регламент (ЕО) № 1234/2007 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 69, параграф 1 във връзка с член 4 от него,
като има предвид, че:
(1)
В член 67, параграф 2 от Регламент (ЕО) № 1234/2007 се предвижда, че производителите могат да имат една или две индивидуални квоти - една за доставки и една за директни продажби, които могат да бъдат преобразувани от единия вид квота в другия само от компетентните органи на държавата-членка при представяне на надлежно обосновано искане от страна на производителя.
(2)
Регламент (ЕО) № 415/2008 на Комисията от 8 май 2008 г. относно разделението между „доставки“ и „директни продажби“ на национални референтни количества, които за периода 2007-2008 г. са определени в приложение I към Регламент (ЕО) № 1788/2003 на Съвета (2) определя разпределението между „доставки“ и „директни продажби“ за периода от 1 април 2007 г. до 31 март 2008 г. за всички държави-членки.
(3)
В съответствие с член 25, параграф 2 от Регламент (ЕО) № 595/2004 на Комисията от 30 март 2004 г. за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти (3) държавите-членки са предоставили информация за количествата, които по искане на производителите са били окончателно адаптирани по отношение на разпределението между индивидуалните квоти за доставки и за директни продажби.
(4)
В съответствие с Регламент (ЕО) № 248/2008 на Съвета от 17 март 2008 г. за изменение на Регламент (ЕО) № 1234/2007 по отношение на националните квоти за мляко (4) общите национални квоти за всички държави-членки бяха повишени, считано от 1 април 2008 г. Всички държави членки, с изключение на Малта, която няма директни продажби в националната си квота, изпратиха информация на Комисията относно разпределението между „доставки“ и „преки продажби“ за допълнителната квота.
(5)
Следователно е уместно да се установи разпределение между „доставки“ и „директни продажби“ на националните квоти за периода от 1 април 2008 г. до 31 март 2009 г., които са определени в приложение IX към Регламент (ЕО) № 1234/2007.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Разпределението, приложимо за периода от 1 април 2008 г. до 31 март 2009 г. между „доставки“ и „директни продажби“ на националните квоти, определени в приложение IX към Регламент (ЕО) № 1234/2007, е посочено в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 май 2009 година.